NOGOMETNI SAVEZ TUZLANSKOG KANTONA

IZVRŠNI ODBOR NS TK

**P R O P O Z I C I J E**

Takmičenja Prve lige Nogometnog Saveza TK

za takmičarsku 2023/2024.godinu

Tuzla, avgust 2023.godine

Odbor za hitnost Nogometnog saveza TK-a, na sjednici održanoj 18.08.2023.godine, donosi slijedeće Propozicije takmičenja za Prvu KNL-u za takmičarsku 2023/2024.godinu;

**P R O P O Z I C I J E**

Takmičenja Prve lige Nogometnog Saveza TK

Za takmičarsku 2023/2024.godinu

**OPŠTE ODREDBE**

**Član 1.**

Ovim propozicijama utvrđuje se način organizovanja i provođenja takmičenja klubova za prvenstvo Prve kantonalne nogometne ligeNogometnog saveza Tuzlanskog kantona u takmičarskoj 2023/2024. godini.

**UČESNICI TAKMIČENJA**

**Član 2.**

Prva kantonalna liga broji 16 klubova iz ONS/GNS-a: Doboj Istok, Srebrenik, Kalesija, Gradačac, Živinice, Lukavac i Tuzla, kako slijedi:

|  |  |  |  |
| --- | --- | --- | --- |
| r/b |                    KLUB |            MJESTO |               ONS |
|  1. | NK”VRAŽIĆI 92.” | Vražići | Čelić |
|  2. | NK “DOBOJ ISTOK” | Klokotnica | Doboj Istok |
|  3. | NK”D S K” | Devetak | Lukavac |
|  4. | NK”INGRAM” | Duboki Potok | Srebrenik |
|  5. | FK”JEDINSTVO 1952.” | Vučkovci | Gradačac |
|  6. | NK”MLADOST” | Gornje Živinice | Živinice |
|  7. | NK”MLADOST” | Puračić | Lukavac |
|  8. | NK”MLADOST 78” | Vukovije | Kalesija |
|  9. | NK”ŽELJEZNIČAR” | Jelovče Selo | Gradačac |
| 10. | NK”RAINCI” | Rainci Gornji | Kalesija |
| 11. | NK”RIJEKA” | Šerići | Živinice |
| 12. | NK”SLATINA” | Bašigovci | Živinice |
| 13. | FK”TREBAVA” | Zelinja | Gradačac |
| 14. | FK”MLADOST” | Solina | Tuzla |
| 15. | FK”RUDAR” | Zagorje | Lukavac |
| 16. | OFK”MEĐIĐA” | Međiđa | Gradačac |

**ORGANIZACIJA TAKMIČENJA**

**Član 3.**

Ligom iz čl. 2 ovih Propozicija rukovodi IO NSTK-a, putem Komisije za takmičenje NSTK-a.

**Član 4.**

Za učestvovanje u takmičenju klubovi moraju ispunjavati uslove propisane za Prvu kantonalnu nogometnu ligu kako slijedi:

**NOGOMETNI TEREN**

**Član 5.**

1. Da posjeduju odgovarajući travnati teren najmanjih dimenzija: 95 m dužina, širina 55 m. Teren za igru mora biti odvojen od gledalaca žičanom (zatvorenom ogradom) odgovarajućeg kvaliteta udaljeno najmanje 2 (dva) metra od uzdužne linije igrališta i 3 (tri) metra od poprečne linije igrališta iza vrata. Najmanja visina ograde je 120 cm.
2. Moraju imati zaštitne kabine odgovarajućeg kvaliteta, za rezervne igrače i stručna rukovodstva ekipa za najmanje 13 osoba kao i odvojenu kabinu za delegata utakmice. Kabine se postavljaju na uzdužnoj strani igrališta propisno udaljene od terena za igru (oko 2 m).
3. Na stadionu moraju imati svlačionice za obje ekipe i posebnu svlačionicu za sudije. Sve svlačionice moraju imati kupatila sa toplom vodom, kod igrača najmanje 2 (dva) tuša, a kod sudija tuš i WC. Kupatila moraju biti odvojena za svaku ekipu, te posebno za sudije.
4. Izlazak na teren i povratak u svlačionicu igrača, stručnih rukovodilaca timova, sudija i delegata mora biti bezbijedan.
5. Na stadionu mora biti posebna prostorija za sastavljanje zapisnika sa utakmice. Klubovi Prve kantonalne lige u funkciji organizatora utakmice na sopstvenom stadionu obezbijeđuju:

- ispravan kompjuter sa štampačem i ispravnom internet konekcijom za potrebe COMET informacionog sistema;

- ispravna telefonska linija i telefaks;

- dovoljan broj stolica za organizacioni sastanak;

Neispunjavanje uvjeta ove tačke sa sobom povlači disciplinske posljedice.

1. Uz teren ili na tribinama, za snimanja utakmice, mora postojati konforna i bezbijedna kabina minimalne visine 3,0 metra na poziciji središnje linije terena kako bi se mogao pokriti cijeli teren za snimanje.

Snimanje utakmice Prve kantonalne lige je obavezno, jednom fiksnom kamerom, na multi medijskom sistemu za video prezentaciju.

**Klub domaćin Prve kantonalne lige, obavezan je omogućiti snimanje utakmice i direktno zainteresovanom**  **klubu-gostu, sa istog mjesta s kojeg se službeno snima utakmica il isa drugog pogodnog mjesta za snimanje. Ukoliko isti ne obezbjedi uslove za adekvatno snimanje, snositi će disciplinske sankcije.**

Teren za igru mora biti primljen od nadležne komisije za prijem terena i registrovano za odigravanje prvenstvenih utakmica. Zapisnik o prijemu-registraciji terena treba da je vidno istaknut u prostoriji gdje se sačinjava zapisnik utakmice

**OSTALI USLOVI**

**Član 6.**

1. Klub mora ispunjavati uslove iz Normativa minimuma stručno pedagoškog rada, da ima trenera koji vodi tim za vrijeme utakmice sa zvanjem trenera najmanje završenog ’’C’’ programa koji se obezbjeđuje edukaciom trenera po Pravilniku za trenera NS/FS Bosne i Hercegovine.
2. Preporučuje se da klubovi Prve kantonalne nogometne lige imaju ekipu juniora ili kadeta ili pionira u zvaničnom takmičenju, tj. u stalnim takmičenjima u ligama NSTK-a.
3. Klub Prve kantonalne lige koji u toku takmičarske sezone sa omladinskom selekcijom odustane od takmičenja ili shodno odredbama DP NS/FS BiH bude isključen iz takmičenja, snosit će disciplinske sankcije prema

odredbama Disciplinskog pravilnika NS/FS BiH.

1. Klub mora imati najmanje 3 (tri) lopte, koje u svemu moraju odgovarati propisima Pravila nogometne igre i 2 (dvije) garniture opreme za svoje igrače.

**Član 7.**

Takmičenje u Prvoj kantonalnoj ligi Nogometnog saveza Tuzlanskog kantona administrativno se vodi kroz COMET informacioni sistem.

**Član 8.**

Ako klub ne posjeduje vlastiti stadion i teren propisanih dimenzija, u cilju provođenja takmičenja može isti unajmiti od nekog drugog kluba ili vlasnika, te sporazum o unajmljivanju i korištenju stadiona dostaviti u NSTK-a. Ukoliko je za odigravanje utakmice u okviru takmičenja Prve kantonalne lige kao zamjenski teren prijavljen teren kluba nižeg ranga takmičenja teren mora biti primljen od nadležne Komisije za prijem terena. Pregled i prijem terena nije potreban izvršiti ukoliko se radi o terenu kluba višeg ranga takmičenja.

**Član 9.**

Takmičenje u Prvoj kantonalnoj nogometnoj ligi provodi se po dvostrukom bod – sistemu jedanput gost i jedanput domaćin, a prema kalendaru takmičenja, koji donosi Izvršni odbor NSTK-a. Raspored utakmica određuje se žrijebom i primjenom Bergerovih tablica, uz mogućnost dirigovanog žrijeba za klubove iz istog mjesta.

**Član 10.**

Utakmice se igraju dva puta po 45 minuta. Odmor između poluvremena traje od 10 do 15 minuta.

Ova odluka je u skladu sa Pravilima nogometne igre.

**Član 11.**

Nakon obavljenog žrijeba, klubovi su obavezni u roku od 5 dana da dostave u Sekretarijat takmičenja NSTK-a sledeće:

* naziv terena na kome će igrati utakmice;
* mjesto odigravanja utakmice;
* boju dresova (gaćice, majice, štucne) kao i rezervnu boju sa kojom će klub nastupat;
* dan odigravanja utakmice (subota ili nedelja);
* osobe za kontakt i broj telefona.

**Član 12.**

Dva (2) posljednja prvenstvena kola igraju se istog dana i u isto vrijeme. Izuzetno ukoliko određena utakmica nema rezultatski značaj, te ishod iste ne utiče bitno na poredak na tabeli, Komisija za takmičenje može odobriti igranje iste u drugom terminu.

**PROMJENA TERMINA ODIGRAVANJA UTAKMICA**

**Član 13.**

Promjena termina odigravanja utakmice može se vršiti na osnovu podnesenog pismenog zahtjeva zainteresovanog kluba, koji mora biti podnesen Komitetu za takmičenje NSTK-a, najkasnije 8 (osam) dana prije utvrđenog termina odigravanja utakmice, a u sebi sadrži razlog zbog kojeg se traži promjena termina utakmice s priloženom dokumentacijom iz koje se može utvrditi opravdanost podnesenog zahtjeva sa eventualnim prijedlogom za novi termin odigravanja utakmice.

U slučaju kada zahtjev nije podnesen najkasnije 8 (osam) dana prije termina utvrđenog za odigravanje utakmice, uz zahtjev za promjenu termina potrebno je dostaviti i pismenu saglasnost drugog kluba, a najkasnije u roku od 2 (dva) dana od dana utvrđenog termina utakmice.

Kada se utakmica odlaže zbog bolesti igrača (trovanje i slično), to se može učiniti ukoliko je bolesno najmanje 7 (sedam) standardnih igrača (igrači koji su odigrali najmanje 70 % utakmica) u toku tekućeg jesenjeg ili proljetnog dijela prvenstva.

Kada Komitet za takmičenje NSTK-a dobije pismeni zahtjev kluba za odgodu utakmice zbog bolesti igrača sa kompletnom validnom medicinskom dokumentacijom iz odgovarajuće medicinske ustanove (uredan, čitljiv i tiskan

elektronski nalaz nadležnog specijaliste, dijagnoza, mišljenje o dužini bolovanja i sl.), donijet će odluku o odgodi utakmice, uz mogućnost traženja mišljenja od Komisije za sportsku medicinu NSTK-a.

Kada je došlo do promjene termina utakmice, Komitet za takmičenje NSTK-a će donijeti odluku da se ona odigra u prvom slobodnom terminu (ako su prestali razlozi zbog koje je utakmica odgođena), pod uslovom da svaki klub ima najmanje dva slobodna dana između odigravanja dvije utakmice.

**DUŽNOST KLUBOVA**

**Član 14.**

Organizaciju utakmice provode klubovi koji igraju na domaćem terenu.

Klub domaćin isključivo je nadležan za rad i sigurnost prije, tokom i nakon utakmice i bit će pozvan na odgovornost zbog bilo kojeg incidenta.

Klub domaćin je obavezan pripremiti teren za igru, a odluku o pogodnosti terena za odigravanje utakmice donosi glavni sudija.

Klub Prve kantonalne lige je obavezan na stadion doći 60 minuta prije utakmice i nastupiti sa najboljim sastavom tima.

Ako klub domaćin nije osposobio teren za igru iz neopravdanih razloga prije početka ili za vrijeme utakmice, a sudija odluči da se utakmica ne može igrati ili prekinuta nastaviti, što mora biti konstatovano u zapisniku (razlog-detaljan opis), utakmica će biti registrovana 3:0 (par-forfe) u korist kluba, protivnika, koji nije odgovoran za nastalu situaciju.

Neizvršavanje obaveza iz ovog člana povlači disciplinsku odgovornost prema odredbama Disciplinskog pravilnika NS/FS BiH

**Član 15.**

Klub domaćin dužan je omogućiti delegatu održavanje organizacionog sastanka (brifinga) 60 minuta prije odigravanja utakmice sa službama koje vrše organizaciju utakmice, službama zaduženim za sigurnost, vođama ekipa, rukovodstvom stadiona i medicinskom službom.

Zapisnik se sastavlja u za to predviđenoj posebnoj prostoriji, uz prisustvo sudaca, delegata i predstavnika klubova.

**Član 16.**

Najkasnije 60 (šesdeset) minuta prije odigravanja utakmice, ovlašteni predstavnici klubova dostavljaju delegatu utakmice na uvid nogometne iskaznice igrača koji tog dana nastupaju, kao i po jedan primjerak sportske opreme za igrače i vratare.

Za vrijeme odigravanja prvenstvenih utakmica u tehničkom prostoru i u zaštitnim kabinama pored terena za igru, mogu se nalaziti slijedeća lica:

* 1. službeni predstavnik kluba sa istaknutom akreditacijom izdatom od NSTK-a
	2. glavni trener (samo sa validnom takmičarskom trenerskom akreditacijom za tekuću takmičarsku godinu)
	3. dva pomoćna trenera, (samo sa validnom takmičarskom trenerskom akreditacijom za tekuću takmičarsku godinu)
	4. devet (9) igrača u sportskoj opremi identičnoj nastupu ekipe na utakmici sa mogućnošću prekrivenosti iste trenerkama ili markerima.
	5. ljekar kluba sa istaknutom akreditacijom NSTK-a
	6. fizioterapeut-maser sa istaknutom akreditacijom NSTK-a.

Takmičarske akreditacije glavnog trenera i trenara moraju biti propisno ovjerene i validne za 2023. godinu (prvi dio sezone) a za 2024. godinu (drugi dio sezone) od strane Centra za edukaciju kadrova NS/FS BiH.

Klubovi Prve kantonalne lige obavezni su na svim prvenstvenim i KUP utakmicama prijaviti u zapisnik minimalno jednog trenera sa odgovarajućom takmičarskom akreditacijom, koji će za vrijeme utakmice obavljati dužnost u tehničkom prostoru.

Klubovi koji ne postupe u skladu sa prethodnim stavom podliježu disciplinskim sankcijama.

Delegat je obavezan da u zapisnik upiše ime i prezime službenog predstavnika, glavnog trenera, trenera, liječnika i fizioterapeuta jedne i druge ekipe i upiše broj licence (obavezno i naznaku „PRO“, „A“, „B“ ili „C“).

Ako delegat utakmice utvrdi da službeni predstavnik, glavni trener, pomoćni trener, ljekar ili fizioterapeut nema odgovarajuću licencu, neće im dozvoliti da uđu u ograđeni dio terena za igru.

Delegat je obavezan prije utakmice izvršiti identifikaciju osoba u kabinama za rezervne igrače, na način što će utvrditi da li se fotografije sa licenci i akreditacija podudaraju sa likom osoba, kao i da li se prijavljene osobe sa licencama i akreditacijama zaista i nalaze u kabinama. Provjeru je potrebno izvršiti i za liječnika i fizioterapeuta.

Klub Prve kantonalne lige je obavezan da kod NSTK-a ima akreditovanog komesara za bezbjednost.

Sve službene osobe obavezne su tokom cijele utakmice vidno istaknuti takmičarske akreditacije.

**Član 17.**

Klub domaćin je dužan da preduzme sve mjere bezbijednosti u cilju obezbjeđenja ličnosti: članova gostujuće ekipe, sudija i delegata prije utakmice, za vrijeme odigravanja utakmice i po završetku utakmice, sve do napuštanja terena i mjesta odigravanja utakmice.

Klub domaćin obavezan je preuzeti sve potrebne radnje vezano za organizovani dolazak i smještaj gostujućih navijača, smjestiti ih u gledalište na posebnom mjestu i izvršiti osiguranje istih prije, u toku i poslije utakmice, a gostujući klub obavezan je blagovremeno u pisanom obliku izvršiti najavu organizovanog dolaska vlastitih navijača.

Klub domaćin je obavezan obezbijediti 5% smještajnog kapaciteta za posmatranje utakmice gostujućim navijačima u odnosu na ukupni kapacitet smještaja za posmatranje utakmice na sopstvenom stadionu.

**Član 18.**

Domaći klub je takođe dužan da obezbijedi odgovarajuću dežurnu redarsku službu sa dovoljnim brojem redara vidljivo obilježenih, voditelja osiguranja (komesara bezbjednosti) te medicinsku službu, dežurno sanitetsko vozilo sa vozačem i nosila, a po potrebi i druge službe.

Klub domaćin obavezan je nadležnoj policijskoj stanici prijaviti utakmicu (javni skup sportskog karaktera), i prijavu pokazati delegatu utakmice kao dokaz da je ista prijavljena policiji, **a ukoliko nema najave skupa a prisutna je policija koja garantuje bezbjednost i svoje prisustvo cijelim tokom utakmice, utakmica se može odigrati.**

Bez najave utakmice, voditelja osiguranja (komesara bezbjednosti,  dežurnog ljekara ili fizioterapeuta, dežurnog sanitetskog vozila ili zamjenskog vozila i redara, utakmica se neće igrati.

Tri sata prije početka utakmice i za vrijeme odigravanja zabranjeno je prodavanje alkoholnih pića unutar objekta na kojem se igra utakmica. Sva bezalkoholna pića mogu se točiti samo u plastičnoj ambalaži.

**Član 19.**

Klub domaćin obavezan je na svim utakmicama postaviti na jarbole državnu zastavu Bosne i Hercegovine i zastavu Nogometnog/fudbalskog saveza BiH. Mogu se postaviti zastave Federacije BiH, NS Federacije BiH, kantona, klubova kao i zastava fair-playa.

Postavljanje drugih zastava nije dozvoljeno. Istaknute zastave moraju biti istih dimenzija.

**PREDSTAVNIK KLUBA**

**Član 20.**

Svaki klub  na svim utakmicama mora odrediti zvaničnog predstavnika kluba.

Predstavnik kluba mora prisustvovati redovnim seminarima NSTK-a i mora biti akreditiran od strane NSTK-a.

Predstavnik kluba ne može biti trener ekipe koji je dobio takmičarsku akreditaciju u toj takmičarskoj godini, niti trener koji je u toj takmičarskoj godini dobio takmičarsku akreditaciju za vođenje drugog kluba.

Predstavnik kluba za vrijeme odigravanja utakmice mora istaknuti akreditaciju izdatu od strane NSTK-a.

**KOMESAR ZA BEZBJEDNOST**

**Član 21.**

Klub organizator je dužan odrediti komesara bezbjednosti, kao osobu nadležnu za sva pitanja bezbjednosti i sigurnosti na stadionu u sklopu organizacije utakmice.

Komesar bezbjednosti može biti:

1. osoba koja je dio uprave-administracije kluba
2. osoba ili kompanija za zaštitu izvan uprave-administracije kluba sa mandatom kluba datom kroz pisani ugovor;

Osoba ili kompanija koja zadovoljava kriterij, mora prisustvovati redovnim seminarima NSTK-a i mora biti akreditirana od strane NSTK-a.

Komesar bezbjednosti mora imati iskustvo o pitanjima koja su povezana s kontrolom publike, zaštitom i sigurnošću na nogometnim objektima, javnim redom, pitanjima ulaznica i organizacijom utakmica.

Zadaci komesara bezbjednosti, njegove obaveze i prava moraju biti u skladu sa svim odredbama iz Pravilnika o bezbjednosti na stadionima.

**Član 22.**

U terenu s unutrašnje strane ograde mogu se još nalaziti:

* Dežurni ljekar s posebnom oznakom i dvije do četiri osobe odgovarajućeg uzrasta uz nosila, posebno označene za iznošenje ozlijeđenih igrača izvan terena,
* Minimum 6 dodavača lopti (pionirskog ili kadetskog uzrasta) odjevenih u sportsku opremu različite boje od boje dresova obje ekipe il isa markerima,
* Kola hitne pomoći ili prikladno vozilo za hitne intervencije sa liječnikom i vozačem,
* Fotoreporteri i snimatelji s odgovarajućom oznakom,
* Potreban broj redara, odnosno pripadnika agencije za zaštitu vidljivo obilježenih (samo ako to uvjeti na stadionu zahtijevaju, a u protivnom pozicionirani su sa vanjske strane).
* Pripadnici policije.

**Član 23.**

Klub domaćin Prve kantonalne lige NSTK obavezan je osigurati snimanje utakmice i originalni snimak **apoldovati na cvaud server NS TK-a u roku od 72 sata. Ukoliko klub u predviđenom roku od 72 sata ne apolduje snimak, protiv istog će biti sproveden disciplinski postupak.**

**Član 24.**

Za nerede ili izgrede koji se dogode u dijelu stadiona koji je rezerviran za gostujuće navijače, gostujući klub ima objektivnu odgovornost te podliježu disciplinskim sankcijama.

Klubovi su odgovorni za ponašanje svojih navijača, službenih osoba, članova i navijača i svake druge osobe koja obavlja dužnost na utakmici u ime kluba.

**Član 25.**

Za vrijeme odigravanja utakmice bez prisustva gledalaca, pored osoba iz člana 15. i 16. ovih Propozicija, mogu biti prisutni članovi uprava klubova, akreditovani novinari i fotoreporteri, osobe iz administracije kluba-domaćina i dječaci dodavači lopti.

Članovi uprava kluba i osobe iz administracije kluba-domaćina obavezni su boraviti u službenim prostorijama kluba-domaćina.

**NAJMANJI BROJ IGRAČA**

**Član 26.**

Utakmica ne može da počne ako jedan od timova nema najmanje 7 (sedam) igrača, shodno članu 39. Pravilnika o nogometnim takmičenjima NS/FS BiH i pravilu III Pravila nogometne igre.

Igrači koji nisu upisani do početka utakmice u zapisnik ne mogu nastupiti na utakmici.

Ako jedan tim za vrijeme utakmice ostane sa manje od 7 (sedam) igrača, sudija je dužan da zaustavi igru, a ako u roku od 5 minuta klub ne nastupi s minimalnim brojem igrača, sudija je dužan da odsvira kraj utakmice, shodno članu 41. Pravilnika o nogometnim takmičenjima NS/FS BiH i pravila III Pravila nogometne igre.

Tim će biti prijavljen Disciplinskoj komisiji.

**Član 27.**

Svaki klub može da prijavi u zapisnik 20 igrača.

U igri učestvuje 11 prijavljenih igrača, a tokom utakmice može se izvršiti 5 (pet) zamjena u tri intervala, ne računajući pauzu u poluvremenu.

Klubovi koji nemaju minimalno 14 igrača u zapisniku utakmice biće prijavljeni Disciplinskoj komisiji.

Službeni predstavnici klubova dostavljaju delegatu sastav ekipa sa ispravnim igračkim legitimacijama i akreditacijama službenih osoba kluba, 60 minuta prije početka utakmice.

Spisak mora biti ovjeren i potpisan od strane zvaničnog predstavnika kluba.

Spisak prijavljenih igrača mora sadržavati podatke svih igrača prijavljenih u COMET sistemu.

Delegat utakmice dužan je sačuvati dostavljene sastave igrača, te na traženje nadležnih komisija iste dostaviti u Sekretarijat takmičenja.

**PRAVO NASTUPA IGRAČA**

**Član 28.**

Na prvenstvenim utakmicama mogu nastupiti igrači koji su stekli pravo igranja prema odredbama Pravilnika o registraciji, statusu i transferu NS/FS BiH, ukoliko su navršili 17 godina života, kao i igrači koji su navršili 16 godina, ali sa obaveznim specijalističkim ljekarskim pregledom, kojim se oglašava sposobnim za nastupanje na utakmicama seniorskog uzrasta.

Odobrenje se mora ovjeriti NSTK-a, a vrijedi 4 (četiri) mjeseca od dana izdavanja, ukoliko im je to pravo potvrđeno od nadležnog organa i isto mora biti upisano u nogometnu legitimaciju.

U sastavu prijavljenog tima (20 igrača) moraju se nalaziti najmanje 2 (dva) igrača mlađa od 21 godine života, od kojih jedan obavezno mora početi utakmicu i biti u igri cijelim tokom utakmice.

Za takmičarsku 2023/2024 godinu, kao igrači mlađi od 21 godine života smatraju se igrači rođeni 01. 01. 2002. godine i mlađi.

U nedostatku mlađih igrača do 21 godine, suprotno navedenom stavu ovog člana, utakmica će po žalbi oštećenog kluba iz međusobnog susreta, biti registrovana službenim rezultatom (3:0) par forfe za protivnika u skladu sa članom 71. Stav 3. Pravilnika o nogometnim takmičenjima NS/FS BiH, a klub će snositi i disciplinsku odgovornost.

Na prvenstvenim utakmicama nemaju pravo nastupa igrači koji su pod suspenzijom, kaznom zabranom igranja i automatskom kaznom zbog 3 (tri) dobivene javne opomene, kao i igrači koji se nalaze na izdržavanju kazne zatvora. Igrač ne može u istom danu nastupiti na dvije utakmice.

**Član 29.**

Na svim prvenstvenim utakmicama igrači moraju imati uredne sportske legitimacije izdate od nadležnog organa za registraciju sa ovjerenom članarinom za tekuću godinu i ljekarskim pregledom.

**IDENTITET IGRAČA**

**Član 30.**

Na prvenstvenim utakmicama mogu nastupiti samo igrači čiji je identitet utvrđen putem sportske legitimacije izdate od nadležnog organa za registraciju, a u slučaju njenog nedostatka identitet će se utvrditi na osnovu javne isprave: lične karte ili pasoša.

Ukoliko se identitet igrača utvrđuje na osnovu javne isprave, klub je obavezan na zahtjev Komiteta za takmičenje NSTK-a dostaviti u NSTK-a sportsku legitimaciju u roku od 24 sata.

Delegat će navesti broj lične karte ili pasoša, a u izvještaj i sve ostale relevantne podatke (matični broj, datum rođenja i dr.)

Identitet se u pravilu utvrđuje prije početka utakmice.

Za igrače koji su zakasnili na početak utakmice, odnosno na početak drugog poluvremena, a upisni su u zapisnik, identitet se utvrđuje za vrijeme odmora na poluvremenu i neposredno po završetku utakmice.

**OPREMA IGRAČA**

**Član 31.**

Klubovi moraju poštovati boju sportske opreme kluba protivnika, koju su prije početka prvenstva prijavili u Sekretarijat saveza i objavljena u biltenu NSTK-a.

Ekipe na jednoj utakmici ne mogu igrati u istoj ili sličnim bojama dresova. Dresove će promijeniti domaća ekipa, odnosno prvoimenovana ekipa, a delegat utakmice je obavezan prijaviti tim zbog zanemarivanja boje sportske opreme a klub će snositi disciplinsku odgovornost.

Klubovi su dužni kontaktirati i usaglasiti boje opreme 48 sati prije zvaničnog termina odigravanja utakmice, u skladu sa prijavljenim osnovnim bojama.

Za vrijeme odigravanja utakmice igrači na poleđini dresova moraju imati vidljive brojeve propisane veličine.

Brojevi na dresovima moraju se slagati sa brojevima na spisku igrača prijavljenih za utakmicu i upisanih u zapisnik utakmice.

**LJEKARSKI PREGLED IGRAČA**

**Član 32.**

Svaki igrač mora imati sportsku legitimaciju sa ubilježenim datumom i ovjerenim ljekarskim pregledom (pečat) od strane Zdravstvene ustanove koja je određena za pregled sportista.

Izuzetno, može imati  zvaničnu ljekarsku potvrdu (sa tačnim datumom i pečatom ljekara i ustanove) o izvršenom ljekarskom pregledu  u navedenoj zdravstvenoj ustanovi, što se može primijeniti izuzetno i samo za jednu utakmicu, nakon čega pregled mora biti upisan u legitimaciju..

Ljekarski pregled važi 6 (šest) mjeseci, a za igrače mlađe od 17 godina 4. (četiri) mjeseca.

Igrač koji nije upisan u zapisnik utakmice, ili koji nije izvršio ljekarski pregled, ne može nastupati na prvenstvenim utakmicama (delegat će takvom igraču zabraniti nastup).

Protiv kluba i igrača koji prekrši odredbe ovog člana će pokrenut disciplinski postupak prema odredbama Disciplinskog pravilnika NS/FS BiH.

**NEODIGRANE UTAKMICE, PREKID UTAKMICE I NASTUPANJE RADI SUSPENZIJE**

**Član 33.**

Ako u roku od 15 minuta od određenog vremena za početak utakmice stalnog takmičenja jedan tim ne nastupi sa potrebnim brojem igrača, sudac će saopštiti kapitenu tima koji je nastupio da se utakmica neće odigrati i to će upisati u zapisnik.

Izuzetno, u slučajevima da klub nije mogao da nastupi uslijed više sile, sudac će sačekati i nešto duže, ali će voditi računa o tome da utakmica može da se završi na vrijeme.

Ukoliko je utakmica prekinuta iz razloga više sile, a prije isteka 80 % regularnog vremena, ili nije odigrana, natjecateljski organ će utvrditi novi termin za odigravanje utakmice.

Klub koji ne uplati dugovanja po odlukama disciplinskih organa iz prethodnog takmičarskog perioda, najkasnije sedam (7) dana pred početak jesenjeg takmičenja, automatski je suspendiran, utakmica ovog kluba neće se igrati, a nakon dvije neodigrane utakmice smatrat će se da je klub istupio iz takmičenja.

Delegat je obavezan na brifingu prije prve utakmice prvog dijela prvenstva, a isto tako i prije prve utakmice drugog dijela prvenstva izvršiti provjeru uplate kotizacije kao i uplate dugovanja po izrečenim disciplinskim mjerama.

Ukoliko klubovi ne prilože dokaz o uplati kotizacije i dugovanja po disciplinskim mjerama u cijelosti, delegat neće dozvoliti da se utakmica odigra o čemu će odmah obavijestiti Komitet za takmičenje.

**DELEGAT UTAKMICE**

**Član 34.**

Za sve prvenstvene utakmice, nadležni organ će delegiranjem odrediti delegata utakmice sa usvojene liste delegata Prve kantonalne lige za sezonu 2023/2024, koji zastupa takmičarsko rukovodstvo i ima vrhovni nadzor na utakmici.

Nakon delegiranja, delegat dobiva nalog Sekretarijata saveza putem interneta ili pošte, u čijem sadržaju mora biti navedeno mjesto, datum i sat odigravanja utakmice.

U slučaju da na utakmicu ne dođe određeni delegat ili njegov zamjenik, dužnost delegata će obaviti sudac susreta.

Delegat je obavezan da 60 minuta prije početka utakmice održi radni sastanak (brifing) sa predstavnicima klubova, sudijama utakmice, komesarom za bezbjednost kluba domaćina i predstavnikom policije.

Kašnjenje na radni sastanak – brifing povlači disciplinsku odgovornost.

**ZAPISNIK UTAKMICE**

**Član 35.**

Delegat utakmice Prve kantonalne lige zapisnik i izvještaj sa utakmice dostavlja kroz COMET sistem.

Po završetku utakmice zapisnik sa utakmice sastavljen putem COMET informacionog sistema, sravnjavaju delegat i sudac, nakon čega delegat zaključi izvještaj fair-playa, a sudac utakmice svojom šifrom zaključuje zapisnik sa utakmice.

Delegat utakmice je obavezan u roku od 24 sata po odigranoj utakmici ili najkasnije prvi radni dan do 11 sati, u COMET informacionom sistemu zaključiti delegatski izvještaj.

Delegat je obavezan u roku od 24 sata u NSTK-a dostaviti zapečaćenu video- kasetu utakmice.

Određivanje delegata za Prvu kantonalnu lige vrše Komitet za takmičenje koje imenuje IO NSTK-a.

Delegat na utakmicama Prve kantonalne lige daje brojčanu ocjenu suđenja kroz COMET informacioni sistem, jer na tim ligama nije uvedena institucija posmatrača suđenja. Ukoliko na utakmici dođe do incidenta, prekida utakmice i sl. delegat je obvezan u roku 24 sata dostaviti dopunsko izvješće, a na zahtjev Komiteta ili Sekretarijata i u drugim situacijama.

Na poziv Sekretarijata ili takmičarskog organa, delegat je dužan izvještaj ili dopunski izvještaj dostaviti i ranije.

**SUDIJE**

**Član 36.**

Utakmice Prve kantonalne nogometne lige mogu voditi samo sudije sa liste sudija koju utvrđuje Izvršni odbor NSTK-a za takmičarsku 2023/2024.godinu, a koje za svaku prvenstvenu utakmicu određuje Komisija za sudije i suđenje NSTK-a.

Izuzetno prvenstvene utakmice Prve kantonalne nogometne lige mogu suditi i sudije sa viših lista, po potrebi, a što će se regulisati posebnom odlukom Izvršnog odbora.

**Član 37.**

Sudac utakmice je dužan da prije početka utakmice pregleda i odluči da li je teren sposoban za igru ili nije. Ako sudac utvrdi da je teren nesposoban za igru, to konstatira na zapisniku u skladu sa članom 39. Pravilnika o nogometnim takmičenjima NS/FS BiH i o tome obavijestiti na sastanku koji drži delegat sat i pol prije početka utakmice.

Sudac Prve kantonalne lige izvještaj piše u COMET informacionom sistemu. Sudija je dužan da nakon utakmice u svom izvještaju navede podatke koji se odnose na postignute pogotke, opomenute i isključene igrače, a prema potrebi i druge podatke, ako se radi o prekidu utakmice, neredu, tuči, uključujući eventualne prijave i sl.

Ukoliko delegirani sudac ne dođe na utakmicu Prve kantonalne lige, istu će suditi prvi pomoćni sudac, a ako i on ne dođe sudit će drugi pomoćni sudac. Ukoliko na utakmicu ne dođe ni jedan od delegiranih sudaca, klubovi će se sporazumjeti da utakmicu sudi jedan od prisutnih sudaca. Ako sporazum između klubova ne bude postignut, onda će delegat odlučiti koji će od prisutnih sudaca suditi utakmicu. Sporazum o izboru sudaca mora biti pismeno utvrđen prije početka utakmice.

Zapisnik o sporazumu potpisuju oba kapitana, predstavnici klubova i delegat. Ako se klubovi nisu sporazumili o izboru suca pa je istog odredio delegat, to se mora konstatirati u posebnom zapisniku sa utakmice, koji je sastavni dio zapisnika.

Ukoliko na utakmicu ne dođe jedan ili obojica pomoćnih sudaca, glavni sudac će odlučiti o izboru pomoćnih sudaca. Ocjenu uspješnosti suđenja za suca susreta daje delegat na posebnom obrascu za kontrolu suđenja. Protiv suca koji ne dođe na zakazanu utakmicu, povest će se disciplinski postupak prema odredbama Disciplinskog pravilnika NS/FS BiH.

**SUSPENZIJA**

**Član 38.**

Suspendovani tim, odnosno svi timovi suspendovanog kluba, ne mogu nastupiti na prvenstvenim utakmicama sve dok traje suspenzija.

Sve odigrane utakmice u vrijeme suspenzije izrečene radi neizvršavanja pravosnažnih odluka nadležnih organa ili neizvršenja nespornih obaveza nastalih iz takmičenja predviđenih ovim Propozicijama, registrirat će se 3:0 (par-forfe) u korist protivnika.

Ako suspendirani tim nastupi na javnoj utakmici, protiv njega se pokreće disciplinski postupak prema odredbama Disciplinskog pravilnika.

Kazna će se primijenit i na klub koji nastupi protiv suspendiranog ili kažnjenog kluba ukoliko je blagovremeno a najkasnije 48 sati prije odigravanja utakmice obaviješten o suspenziji ili kazni kluba.

**REGISTRACIJA UTAKMICA**

**Član 39.**

Komitet za takmičenje vrši i registraciju neodigranih i prekinutih utakmica a sve u skladu sa važećim propisima.

Komitet za takmičenje registraciju odigranih utakmica može izvršiti putem e-maila, telefona ili telefaksa.

Ako je uložena žalba, rok za registraciju utakmice produžava se do konačne odluke.

Ako na utakmicu nije uložena žalba, a ne postoje uvjeti za registraciju po službenoj dužnosti sa 3:0 (par-forfe), utakmica se registrira postignutim rezultatom.

Ako je prvostepena odluka pravosnažna, ili je donesena drugostepena odluka koja je konačna, jednom registrovana utakmica ne može biti poništena, izuzev u postupku pred Izvršnim odborom NSTK-a.

Komitet za takmičenje u Prvoj kantonalnoj ligi vrši registraciju odigranih utakmica najkasnije u roku od 21 dan od dana odigravanja utakmice.

**ŽALBE I ODLUČIVANJE PO ŽALBAMA**

**Član 40.**

O regularnosti utakmice stalnog takmičenja može se rješavati na osnovu žalbe oštećenog kluba i izvještaja službenih lica.

Pod oštećenim klubom u smislu prethodnog stava podrazumijeva se svaki klub koji je oštećen rezultatom utakmice na koju se ulaže žalba.

Žalbe po svim osnovama moraju se telegrafski ili faksom najaviti u roku od 24 sata po odigranoj utakmici, a pismeno obrazloženje sa dokazom o uplaćenoj taksi utvrđenoj odlukom i ovim propozicijama, ima se dostaviti u roku od 48 sati po odigranoj utakmici.

Ukoliko rok za najavu i ulaganje žalbe ističe u nedjelju ili na državni praznik, rok za najavu i ulaganje produžava se za prvi naredni radni dan.

Žalba se dostavlja nadležnom takmičarskom organu u dva primjerka.

**Član 41.**

Neblagovremeno najavljene, neobrazložene, netaksirane ili nedovoljno taksirane žalbe neće se uzimati u postupak, već će se odbaciti, a utakmica će se registrovati postignutim rezultatom.

**Član 42.**

Za utakmice Prve kantonalne liga o žalbama u prvom stupnju odlučuje Komisija za takmičenje.

**Član 43.**

Žalba na prvostepenu odluku Komiteta za takmičenje podnosi se Apelacionoj komisiji NSTK-a u roku od osam (8) dana od dana prijema pismene odluke prvostepenog organa, uz dokaz o uplaćenoj taksi, shodno odluci IO NSTK-a o iznosu taksi, rok za žalbu može biti i skraćen ukoliko je to neophodno zbog sportskih razloga, a prema odluci nadležnog organa NSTK-a.

Drugostepena odluka je konačna.

Protiv odluke drugostepenog organa, može se podnijeti zahtjev za zaštitu zakonitosti, Izvršnom odboru NSTK-a u roku od osam (8) dana od dana prijema odluke drugostepenog organa.

**SKRAĆENI ŽALBENI POSTUPAK**

 **Član 44.**

U izuzetnim slučajevima, a u interesu regularnosti takmičenja utvrđuje se skraćeni žalbeni postupak.

Rok za podnošenje žalbe u skraćenom žalbenom postupku je 3 (tri) dana od prijema odluke.

Sve odluke po uloženim žalbama moraju se donijeti u roku od 4 (četiri) dana od dana prijema žalbe.

Rok za podnošenje prijedloga za zaštitu Pravilnika je 5 (pet) dana od dana prijema pravosnažne odluke.

**DISCIPLINSKE ODREDBE**

**Član 45.**

O disciplinskim prekršajima igrača, službenih predstavnika (trener, ljekar, fizioterapeut, zvanični predstavnik kluba, komesar za bezbjednost) i klubova koji sudjeluju u takmičenju, odlučuje se na osnovu Disciplinskog pravilnika NS/FS BiH i posebnih odluka IO NSTK-a.

Drugostepene odluke po žalbama na odluke disciplinskog organa donosi Apelaciona komisija, a žalba ovom organu podnosi se u roku od osam (8) dana nakon prijema pismene prvostepene odluke putem prvostepenog organa.

Drugostepene odluke o disciplinskim prekršajima su konačne.

Protiv odluke drugostepenog organa, može se podnijeti prijedlog za zaštitu zakonitosti.

**AUTOMATSKA KAZNA**

**Član 46.**

Automatska kazna zabrane igranja jedne prvenstvene ili kup utakmice nastaje poslije svake treće javne opomene koju igrač dobije na prvenstvenoj ili kup utakmici u toku jedne takmičarske godine, a automatski prestaje poslije prvenstvene ili kup utakmice na kojoj je igrač morao da pauzira, pa i u slučaju nastupa igrača pod automatskom kaznom na toj utakmici.

Javne opomene iz jednog stepena takmičenja ne prenose se u druge stepene takmičenja.

Automatska kazna zabrane igranja jedne utakmice dobijena na prvenstvenim utakmicama izdržava se samo na prvoj narednoj prvenstvenoj utakmici.

Automatska kazna zabrane igranja jedne utakmice dobijena na kup utakmicama izdržava se na prvoj narednoj kup utakmici.

Javne opomene (žuti kartoni) zbog kojih je igrač dobio kaznu isključenja (crveni karton) ne evidentiraju se. Evidentira se samo isključenje (crveni karton).

Javne opomene i isključenja igrača na utakmicama koje su prekinute se evidentiraju.

**Evidenciju o izrečenim javnim opomenama vode klubovi za svoje igrače i snose odgovornost u skladu sa Disciplinskim pravilnikom NS/FS BiH.**

Ako je utakmica poništena i određeno njeno ponovno odigravanje, evidentiraju se isključenja, a javne opomene se ne evidentiraju.

**FINANSIJSKE ODREDBE**

**Član 47.**

Klub službenim licima isplaćuje taksu, dnevnicu i putne troškove utvrđenim posebnom odlukom Izvršnog odbora NSTK-a.

**Klub domaćin je dužan isplatiti troškove službenih lica po Odluci Izvršnog odbora NS TK po završetku utakmice ili žiralno u roku od 48 sati.**

Ukoliko klub ne isplati službena lica ili ih djelomično isplati, klubu se ostavlja dodatni rok od 24 sata da izmiri troškove, **u protivnom podliježe disciplinskoj odgovornosti.**

Klub je dužan validan dokaz o svim isplatama pripadajućih troškova za službena lica, dostaviti delegatu na brifingu prije početka prve naredne utakmice.

**Delegat je dužan na brifingu, sat prije početka utakmice, izvršiti provjeru da li je klub isplatio pripadajuće troškove svakom službenom licu pojedinačno što se odnosi na prethodnu utakmicu.**

**Klub, ukoliko delegatu utakmice ne dokaže da je finansijska obaveza sa prethodne utakmice u potpunosti izmirena, snosi disciplinske sankcije.**

**Ako utakmica nije odigrana klub je dužan delegatu utakmice isplatiti puni iznos njegovih troškova, dok sudijama se isplaćuje 50% od predviđenih troškova.**

**Član 48.**

Izvršni odbor NSTK-a prije početka prvenstva donosi odluku o visini troškova takmičenja.

Kotizacija za takmičenje se utvrđuje za cijelu takmičarsku sezonu uz mogućnost da klubovi uplatu izvrše u dvije rate, svaku prije početka takmičarske polusezone.

Ukoliko klub odustane od takmičenja u toku takmičarske sezone, obavezan je izvršiti uplatu kotizacije za takmičenje u cjelosti.

Uplata kotizacije vrši se na žiro račun nogometnog saveza u skladu sa važećom odlukom IO NSTK-a u iznosu, rokovima i načinu uplate kotizacije.

Neizvršenje obaveza povlači disciplinske posljedice u skladu sa odredbama Disciplinskog pravilnika NS/FS BiH.

**NAGRADE**

 **Član 49.**

Nogometni savez Tuzlanskog kantona klubu prvaku Prve kantonalne nogometne lige dodjeljuje pehar u trajno vlasništvo.

Odluke o dodjeli pehara i priznanja donosi IO NSTK-a, na prijedlog Komisije za takmičenje. IO NSTK-a može dodijeliti i druga priznanja.

**UTVRĐIVANJE PLASMANA**

 **Član 50.**

Plasman klubova na tabeli utvrđuje se prema odredbama člana 43. Pravilnika o nogometnim/fudbalskim takmičenjima NS/FS BiH, uz izmjenu stava 8 istog člana, koji se mijenja na način da se riječi:**”s tim što pogodak u gostima vrijedi dvostruko”** brišu i glasi: **“Ako je zbir bodova jednak, odlučuje razlika između datih i primljenih pogodaka. Ako je razlika jednaka, odlučuje veći broj postignutih pogodaka, a ukoliko je i to jednako, odlučuje ukupna pogodak razlika u predmetnom takmičenju svih ekipa. Ako se ni na ovakav način nemože utvrditi uspješnija ekipa, ekipe odlučuju međusobnim odigravanjem dvije utakmice po KUP sistemu.”.**

**OBNAVLJANJE LIGA**

 **Član 51.**

Prva kantonalna liga se, pored klubova koji su zadržali pravo igranja u istoj iz prethodne takmičarske godine, popunjava prvacima Drugih kantonalnih nogometnih liga «Zapad», «Sjever» i «Jug» i klubovima koji iz II lige Federacije BiH grupa «Sjever» prelaze u Prvu kantonalnu ligu.

Prvak Prve kantonalne nogometne lige prelazi u viši rang takmičenja – II ligu Federacije BiH, grupa «Sjever».

Iz Prve kantonalne nogometne liga na kraju takmičarske 2023/2024. godine u niži rang takmičenja obavezno

prelazi zadnjeplasirani (šesnaesti) klub i još onoliko klubova koliko je potrebno da takmičarske 2024/25. godine

Prva KNL broji 16 klubova.

Klubovi koji ispadaju iz Prve kantonalne nogometne lige, prelaze u Druge kantonalne nogometne lige odgovarajuće teritorijalne pripadnosti.

**U slučaju odluke o izmjeni sistema takmičenja na većim nivoima (NS F BiH i NS/FS BiH) za takmičarsku 2024/2025.godinu, način popunjavanja Prve kantonalne lige će biti utvrđen posebnom odlukom Izvršnog odbora NS TK-a, odnosno Skupštine NS TK-a, a u skladu sa čl. 7 i 8 Pravilnika o nogometnim/fudbalskim takmičenjima NS/FS BiH.**

**ZAVRŠNE ODREDBE**

 **Član 52.**

Za sve što nije predviđeno ovim Propozicijama, važe odredbe Pravilnika o nogometnim takmičenjima NS/FS BiH, Disciplinskog pravilnika NS/FS BiH i ostalih normativnih akata NS/FS BiH i NS F BiH i NSTK-a.

 **Član 53.**

Izmjene i dopune ovih Propozicija vrše se prema istom postupku kao i njihovo donošenje.

Stupanjem na snagu ovih Propozicija prestaju važiti odredbe Propozicija NSTK-a donesenih u avgustu 2022. godine.

**Član 54.**

Ove Propozicije stupaju na snagu danom donošenja, a primjenjuju se za 2023/2024. takmičarsku godinu.

Propozicije objaviti u biltenu NSTK-a.

                                                                                             PREDSJEDNIK NS TK-a

                                                               \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

                                                                                         Šećerbegović Elmir